***Heavy Hearts*** er et musikkalbum med Cold Mailman, utgitt i 2013.

Alle sanger var skrevet av Ivar Bowitz, og produsert av ham og broren Martin Bowitz. Bowitz' medvokalist var Catharina Sletner; blant gjesteartistene var vokalist Jenny Hval og samtidsmusikerne Kari Rønnekleiv og Ole-Henrik Moe. Musikkvideoene tilknyttet albumet var regissert av André Chocron. Musikkvideoen til «My Recurring Dream» ble beskrevet av *PopMatters (en)* som den fjerde beste i hele verden i 2013. «Making use of cinematic techniques like time lapse and backwards film, the video is a technical marvel. It has blown virtually everyone away who has seen it», lød begrunnelsen til kritiker Jon Lisi.

Første singel fra *Heavy Hearts* «My Recurring Dream» ble sluppet med video i februar, og andre singel «Venetian Blinds» i mars. Sistnevnte fikk terningkast 5 i *Avisa Nordland*. Det ga også avisa til albumet: «Til tider døsig og laidback, men likevel full av energi. Slik er musikken til dette glimrende bandet. Man hører med én gang at det lønner seg å lytte mer og mer. Så sitter det etter hvert. *Heavy Hearts* gjør godt for hjertet.»

Audun Vinger i *Dagens Næringsliv* kalte albumet for «Vårens største positive overraskelse», «en real opptur fra start til mål; ambisiøs popmusikk i stort format». *Dagbladet* ga terningkast 5 idet anmelderen trakk fram stemning, mystikk og at det var «noe kjølig eksotisk» over albumet. Anmelderen roste klangen, gitar- og stemmebruken og arrangementene. *Adresseavisen* ga også 5 til «årets hittil beste og mest gjennomførte norske popalbum» med «knakende god popmusikk». «Albumet er like variert i uttrykk som det er jevnt i kvalitet», het det. Albumet hadde også flere lag som gjorde at det fantes mer der enn det man så ved første øyekast, signalisert blant annet ved et albumomslag som var ulikt, sett fra andre synsvinkler, og inkorporeringen av temamusikken fra *Twin Peaks*. *Nordlys* trakk lignende Twin Peaks-referanser, men mente at albumet som helhet var «en litt ujevn affære, men med svært høye og vakre topper». Også *Hamar Arbeiderblad* trakk fram at den skiftende stemningen i musikken ga et «noe varierende» resultat. Begge ga terningkast 4. Den samme karakteren ga *Spirit* og Gaffa.no.

*VG* trakk fram at dersom Cold Mailman hadde holdt på i en annen tid, med en sterkere økonomi i musikkbransjen, hadde låtene vært gode nok til å sikre hele karrieren til bandet. Samtidig var ikke albumet helt perfekt, grunnet «de snåle åttitallsrefererende tekstene, den i overkant monotont tunge helheten og følelsen av å høre de samme låtene flere ganger». Det gjorde *Heavy Hearts* «trivelig og fint – men ikke mer», og nok et terningkast 4. Seinere kom en ny femmer, denne gangen i *Østlendingen* med beskrivelser som «svært fengende», «svært behagelig» lydbilde, «ekstra dynamikk og variasjon», «herlig» og «lett å like».

Sporliste
---------

1. «Intervention» - 1:44
2. «Lighthearted Love» - 4:06
3. «Future Ex» - 4:51
4. «Mountaineer's Foot» - 3:02
5. «Venetian Blinds» - 4:11
6. «I Was Wrong» - 6:08
7. «Returnity» - 2:43
8. «My Recurring Dream» - 4:32
9. «Shakedown 1992» - 3:04
10. «A Heavy Heart» - 5:38

Referanser
----------

1. ↑  All Music Guide
2. 1 2  Albumanmeldelse av Audun Vinger, *Dagens Næringsliv* 12. april 2013
3. ↑  «The Best Music Videos of 2013», *PopMatters (en)* 17. desember 2013
4. ↑  «Sirkus Eliassen og Cold Mailman i støtet», *Avisa Nordland* 14. mars 2013
5. ↑  Singelanmeldelse av Rune Slyngstad, *Avisa Nordland* 21. mars 2013
6. ↑  Albumanmeldelse av Rune Slyngstad, *Avisa Nordland* 11. april 2013. Samme anmeldelse sto i *Fædrelandsvennen* og *Rana Blad*
7. ↑  Albumanmeldelse av Tor Martin Bøe, *Dagbladet.no* 19. april 2013
8. ↑  Albumanmeldelse av Vegard Enlid, *Adresseavisen* 12. april 2013
9. ↑  Albumanmeldelse av Morten Rydland Høyning, *Nordlys* 10. april 2013
10. ↑  Albumanmeldelse av Svein Erik Løberg, *Hamar Arbeiderblad* 16. april 2013
11. ↑  Albumanmeldelse av Jan-Olav Glette, *Spirit* 2/2013 / Deichman.no
12. ↑  Albumanmeldelse av Daniel Rausand, Gaffa.no 10. april 2013
13. ↑  Albumanmeldelse av Tor Martin Bøe, *VG* 19. april 2013
14. ↑  Albumanmeldelse av Per Kristian Hansen, *Østlendingen* 14. mai 2013

Eksterne lenker
---------------

* (en) *Heavy Hearts* på MusicBrainz Rediger på Wikidata

* (en) *Heavy Hearts* på AllMusic Rediger på Wikidata
* Brukeranmeldelse, Sputnikmusic


|  |  |
| --- | --- |
| Oppslagsverk/autoritetsdata | MusicBrainz
 |